 

ამბროლაურის მუნიციპალიტეტის საკრებულოს

გ ა ნ კ ა რ გ უ ლ ე ბ ა N09

2025 წლის 29 იანვარი

ქ. ამბროლაური

ა(ა)იპ „სკოლისგარეშე სახელოვნებო სააღმზრდელო დაწესებულება ამბროლაურის უჩა ჯაფარიძის სახელობის სამხატვრო სკოლის“ დირექტორის 2024 წელს გაწეული საქმიანობის შესახებ ანგარიშის შეფასების თაობაზე

საქართველოს ორგანული კანონის „ადგილობრივი თვითმართველობის კოდექსი“ 24-ე მუხლის მე-2 პუნქტის, 61-ე მუხლის პირველი და მე-2 პუნქტების, ამბროლაურის მუნიციპალიტეტის საკრებულოს 2017 წლის 14 ნოემბრის N01 დადგენილებით დამტკიცებული „ამბროლაურის მუნიციპალიტეტის საკრებულოს რეგლამენტის“ 143-ე მუხლის შესაბამისად ამბროლაურის მუნიციპალიტეტის საკრებულომ

გ ა დ ა წ ყ ვ ი ტ ა :

1. არასამეწარმეო (არაკომერციული) იურიდიული პირის „სკოლისგარეშე სახელოვნებო სააღმზრდელო დაწესებულება ამბროლაურის უჩა ჯაფარიძის სახელობის სამხატვრო სკოლის“ დირექტორის ანგარიში 2024 წელს გაწეული საქმიანობის შესახებ შეფასდეს დამაკმაყოფილებლად (ანგარიში თან ერთვის).

2. განკარგულება შეიძლება გასაჩივრდეს ძალაში შესვლიდან ერთი თვის ვადაში ამბროლაურის რაიონულ სასამართლოში (მისამართი: ქ. ამბროლაური, კოსტავას ქუჩა N13).

3. განკარგულება ძალაში შევიდეს მიღებისთანავე.

საკრებულოს თავმჯდომარე: ასლან საგანელიძე

ა(ა)იპ სკოლისგარეშე სახელოვნებო სააღმზრდელო დაწესებულება ამბროლაურის უჩა ჯაფარიძის სახელობის სამხატვრო სკოლის დირექტორის ანგარიში 2024 წელში გაწეული საქმიანობის შესახებ

 ამბროლაურის უჩა ჯაფარიძის სახელობის სამხატვრო სკოლაში, სასწავლო პროცესი 2024 წლის 16 იანვრიდან გავაგრძელეთ. სწავლის განახლებიდან მალევე მოვიწვიე მრჩეველთა საბჭოს სხდომა, საბჭოს წევრებთან ერთად გადავხედეთ გასული წლის მუშაობას და დავსახეთ სასწავლო პროცესის მსვლელობის სამომავლო გეგმები. ამ პერიოდისთვის სამხატვრო სკოლაში ირიცხება 84 მოსწავლე, აქედან სახვითი ხელოვნების ჯგუფებში 45 ბავშვია, ხოლო გამოყენებითი ხელოვნების ჯგუფში 39.

 იანვრის ბოლოს სკოლის საგამოფენო დარბაზში ჩავატარეთ სასწავლო პროგრამით დაგეგმილი გამოფენა, რომელშიც ერთობლივად, საკუთარი ნამუშევრებით, მონაწილეობა მიიღეს სკოლის ორივე განყოფილების მოსწავლეებმა. თვის ბოლო კვირაში კი სახვითი ხელოვნების ჯგუფში ჩატარდა ტრადიციული ,,შიდა საკლასო“ გამოფენა, რომელიც ყოველი თვის ბოლოს მონაცვლეობით ტარდება სახვითი და გამოყენებითი ხელოვნების ჯგუფებში.

 თებერვალი სკოლაში ჩვეული სამუშაო რეჟიმით დაიწყო.მეცადინეობები ყველა ჯგუფში დაგეგმილი სასწავლო პროგრამის მიხედვით ჩავატარეთ. თებერვალში მოწვეულ მრჩეველთა საბჭოზე, განვიხილეთ რიგი საკითხებისა.

 4 თებერვალს ქ.თბილისში, ნ.იამქოშვილის სახელობის მუზეუმში, გაიხსნა გამოფენა სახელწოდებით: ,,პორტრეტი თანამედროვე მხატვართა შემოქმედებაში“, მასში მონაწილეობა მიიღო სახვითი ხელოვნების პედაგოგმა ს. ბოიახჩევმა.

 თებერვლის ბოლოს სკოლის საგამოფენო დარბაზში ჩავატარეთ გამოყენებითი ხელოვნების ჯგუფების პედაგოგებისა და მოსწავლეების ნამუშევრების ერთობლივი ტიპის გამოფენა.

 მარტის თვე ჩვეულ სამუშაო პროცესში გავაგრძელეთ.15 მარტს შევკრიბე მრჩეველთა საბჭოს მორიგი სხდომა. თვის ბოლოს საგამოფენო დარბაზში ჩავატარეთ ,,საგაზაფხულო“ სახის გამოფენა, რომელშიც შესაბამისი თემატიკით მონაწილეობა მიიღო სახვითი ხელოვნების ჯგუფის მოსწავლე-პედაგოგებმა.

 აპრილის თვეშიც სასწავლო პროცესის მიმდინარეობა სკოლაში, დასახული სასწავლო პროგრამის მიხედვით წარიმართა. 15 აპრილს შეკრებილ მრჩეველთა საბჭოზე, განვიხილეთ სკოლის მუშაობისთვის დასახული ამოცანები და საკითხები. 17 აპრილს სალონურ გარემოში ჩავატარეთ ორივე განყოფილების წარჩინებული მოსწავლეების ნამუშევრების შერეული სახის გამოფენა.

 მაისის თვეში მოწვეულ მრჩეველთა საბჭოს სხდომაზე, წევრებთან ერთად, ძირითადად ვიმსჯელეთ და შევიმუშავეთ 26 მაისის ღონისძიებასთან დაკავშირებული სამუშაო გეგმა.

 საქართველოს დამოუკიდებლობის დღისადმი მიძღვნილი ღონისძიება მთელ საქართველოში და მათ შორის ამბროლაურშიც 26 მაისს გაიმართა. ამასთან დაკავშირებით, ამბროლაურის კულტურის სახლის სკვერში მოეწყო საზეიმო სახის ღონისძიებები, რომელშიც მონაწილეობა მიიღეს ხელოვნებისა და კულტურის სხვა და სხვა სფეროს წარმომადგენლებმა. სამხატვრო სკოლამ ჩართულობა მოვახდინეთ ერთ-ერთი სახის გამოფენა-ღონისძიებაში და წარმოდგენილი გვქონდა, სახვითი ხელოვნების სპეციალისტის რუსუდან ქევანაშვილის ფერწერული ნამუშევრები; ასევე გამოყენებითი ხელოვნების თექა, ჭრა-კერვა, ხალიჩა-ფარდაგის ჯგუფების მოსწავლეთა თვალსაჩინო ნამუშევრები. გარდა ამისა, ხალიჩა-ფარდაგის სპეციალისტმა ფ.ველიაშვილმა და თექის სპეციალისტმა ნ.დოხნაძემ მსურველებისთვის, ადგილზე ჩავატარეთ მასტერკლასები.

 მოგეხსენებათ, ივნისის თვის შუა რიცხვებში სასწავლო წელი სრულდება, ამიტომაც თვის დასაწყისში სამხატვრო სკოლის საგამოფენო დარბაზში, ერთობლივად მოვაწყვეთ: ბავშვთა დაცვის საერთაშორისო დღისადმი მიძღვნილი ღონისძიება და სასწავლო წლის დამამთავრებელი სემესტრულ-შემაჯამებელი გამოფენა. გვესწრებოდნენ მერიის წარმომადგენლები, მშობლები და სხვა სასურველი სტუმრები.

 სამხატვრო სკოლის საამაყოდ მინდა ავღნიშნო, რომ წინა წლების მსგავსად, სახვითი ხელოვნების წამყვანმა სპეციალისტმა რ.ქევანაშვილმა, წელსაც სამაგალითო შრომა გასწია სკოლის მოსწავლეებისთვის, წლევანდელი 4 კურსდამთავრებული სამხატვრო აკადემიისა და სხვა სახელოვნებო სასწავლებლების აბიტურიენტები გახდნენ, რომლებმაც მისაღები გამოცდების პირველი ეტაპი წარმატებით გადალახეს.

 12 ივნისს სამხატვრო სკოლას ესტუმრა ამბროლაურის №2 საჯარო სკოლის პედაგოგი ლუიზა კობახიძე მე-3 კლასის მოსწავლეებთან ერთად.ბავშვებმა დიდი ინტერესით დაათვალიერეს ნამუშევრები და ამასთანავე სახვითი ხელოვნების, თექა,ჭრა-კერვის, ხალიჩა-ფარდაგის პედაგოგებმა ჩაუტარეს მასტერკლასები.

 ივნისის მე-2 ნახევრიდან სკოლა საზაფხულო არდადეგების რეჟიმზე გადავიდა, თუმცა სამუშაო პროცესი გაგრძელდა: შეივსო და მოწესრიგდა ჟურნალები, ცხრილები, სხვა და სხვა სახის დოკუმენტაცია,მოვაგვარეთ საორგანიზაციო საკითხები,მოვამზადეთ ახალი სასწავლო წლისთვის მისაღები განცხადებები და ა.შ.

 ივლისის თვეში, მიუხედავად დაწყებული საზაფხულო არდადეგებისა, სამხატვრო სკოლაში შესაბამისი დატვირთვით გაგრძელდა სამუშაო პროცესი.

 ამბროლაურის კულტურის სახლის მიმდებარე სკვერში, გაიმართა ,,საქართველოს საერთაშორისო ფოლკლორის დღისადმი“ მიძღვნილი ღონისძიება, რომელშიც სამხატვრო სკოლის პედაგოგებმა და მოსწავლეებმა მოვახდინეთ ჩართულობა და წარმოვაჩინეთ თექა,ხალიჩა-ფარდაგის თვალსაჩინო ნამუშევრები.

 აგვისტოში სკოლის პედაგოგები კუთვნილ საზაფხულო შვებულებაში გავიდნენ. სკოლის სამზადისი ახალი სასწავლო წლისათვის ეტაპობრივად გავაგრძელეთ.

 ახალი 2024/25 სასწავლო წელი სამხატვრო სკოლაში 16 სექტემბრიდან განვაახლეთ. სექტემბრის თვეში შეკრებილ მრჩეველთა საბჭოს სხდომაზე, დავგეგმეთ მიმდინარე წლის სამუშაო პროცესები სკოლაში. ამასთანავე,საბჭოს წევრებთან ერთად, სკოლის წესდების საფუძველზე, შევიმუშავეთ ახალი ,,სამოყვარულო“ ჯგუფის შექმნის გეგმა, რომელიც ითვალისწინებს, რომ მოსწავლეებს რომლებსაც არ სურს სრული კურსის გავლა, სურვილისამებრ, განცხადების საფუძველზე, ჩაირიცხებიან ეგრეთ წოდებულ ,,სამოყვარულო“ ჯგუფში, იგივე პედაგოგებთან, იგივე საფასურის გადახდით.

 ასევე სექტემბრის თვეში მონაწილეობა მივიღეთ ქ. ონში გამართულ ,,ონელობის“ ღონისძიებაში,რომელშიც მონაწილეობდნენ გამოყენებითი ხელოვნების ჯგუფის პედაგოგები და წარმოდგენილი ჰქონდათ თექა, ჭრა-კერვის, ხალიჩა-ფარდაგის ჯგუფის მოსწავლეთა თვალსაჩინო ნამუშევრები.

 ოქტომბრის თვე სკოლაში ჩვეულ სასწავლო რეჟიმში გავაგრძელეთ.1 ოქტომბერს მივიღეთ ახალი კონტიგენტი, რომლებსაც შესაბამისად მომზადებული დახვდა სამხატვრო სკოლა. მიღებული ბავშვების რაოდენობამ ამ პერიოდისთვის 36-ს მიაღწია, აქედან სახვითი ხელოვნების ჯგუფებში ირიცხება 24, ხოლო გამოყენებითის ჯგუფებში 12.

 5 ოქტომბერს ქ.თბილისში გამართულ ,,თბილისობის“ დღესასწაულზე, სამხატვრო სკოლამ, კულტურის ცენტრის წარმომადგენლებთან ერთად, მოვახდინეთ ღონისძიებაში ჩართულობა და წარმოვაჩინეთ თექა, ჭრა-კერვის, ხალიჩა-ფარდაგის მოსწავლეთა მრავალფეროვანი ნამუშევრები.

 12 ოქტომბერს ქ.თბილისში, საქართველოს მხატვართა ლიგის ორგანიზებით, გაიმართა თანამედროვე მხატვართა ნამუშევრების გამოფენა სახელწოდებით - ,,საშემოდგომო გამოფენა“, რომელშიც მონაწილეობდა სამხატვრო სკოლის 4 მოსწავლე და 2 პედაგოგი. მათ მიერ გამოფენაზე წარდგენილი ნამუშევრები შევიდა ,,საშემოდგომო კატალოგში“.

 17 ოქტომბერს მოვიწვიე მრჩეველთა საბჭოს მორიგი სხდომა. ოქტომბრის ბოლო რიცხვებში სალონურ გარემოში ჩავატარეთ ხალიჩა-ფარდაგის ჯგუფის ორი ნიჭიერი მოსწავლის მარიამ დუშუაშვილისა და მარიამ კვახაძის ნამუშევრების გამოფენა.

 ნოემბერი სამხატვრო სკოლაში ჩვეული სამუშაო რეჟიმით გავაგრძელეთ. მეცადინეობები ყველა ჯგუფში შემუშავებული სასწავლო გეგმით მიმდინარეობდა. 14 ნოემბერს შევკრიბე მრჩეველთა საბჭოს მორიგი სხდომა და განვიხილეთ რიგი საკითხებისა. 20 ნოემბერს სკოლის სალონურ გარემოში ჩავატარეთ ტიხრული მინანქრის სპეციალისტის გელა ბოჭორიშვილის და მისი მოსწავლეების ნამუშევრების ერთობლივი გამოფენა.

 დეკემბრის თვე სკოლაში ღონისძიებების მხრივ დატვირთული გამოდგა. 6 დეკემბერს სტუმრად მოვიწვიეთ სოფელ სადმელის ინკლუზიური ცენტრის ბენეფიციარები. სკოლის საგამოფენო სივრცეში მოვაწყვეთ მათი ნამუშევრების გამოფენა-გაყიდვა, ღონისძიებაზე დამსწრე მერიის წარმომადგენლებმა შეიძინეს კიდეც რამდენიმე ნამუშევარი. ამ ყველაფერს საფუძველი ჩაეყარა გასულ თვეებში, როდესაც სამხატვრო სკოლა მერიის თანამშრომლებთან ერთად, პირველად ესტუმრა ინკლუზიურ ცენტრს და ბენეფიციარებს სახვითი და გამოყენებითი ხელოვნების მიმართულებით მასტერკლასები ჩაუტარეს.

 10 დეკემბერს მოწვეულ მრჩეველთა საბჭოს სხდომაზე, შევიმუშავეთ თვის ბოლომდე ჩასატარებელი ღონისძიებების გეგმა: 21 დეკემბერს ქ. თბილისში, ნათელა იამქოშვილის სახელობის მუზეუმში გაიხსნა თანამედროვე მხატვართა ,,საშობაო გამოფენა“, რომელიც გამომცემლობა ,,სვეტი“-სა და ,,მხატვართა ლიგა“-ს მიერ იყო ორგანიზებული. აღნიშნულ გამოფენაში მონაწილეობდა სამხატვრო სკოლის ორი პედაგოგი და ორი მოსწავლე. მონაწილეებს გადაეცათ შესაბამისი სერთიფიკატები და დიპლომები, ხოლო მათი ნამუშევრები შევიდა ,,საშობაო კატალოგში“.

 24 დეკემბერს სკოლის საგამოფენო დარბაზში ჩავატარეთ პირველი სემესტრის შემაჯამებელი საახალწლო გამოფენა-ღონისძიება, რომელზეც სკოლის ყველა ჯგუფის მოსწავლემ წარმოადგინა წლის საუკეთესო და საახალწლო თემატიკით დატვირთული ნამუშევრები. გამოფენამ საზეიმო ვითარებაში ჩაიარა.

 ამრიგად, უჩა ჯაფარიძის სახელობის სამხატვრო სკოლის 2024 წელში მიმდინარე სამუშაო პროცესი ასეთ ინფორმაციას მოიცავს.